b"\n_START_ARTICLE_\nJoan Figuerola\n_START_SECTION_\nBiografia\n_START_PARAGRAPH_\nDurant vint anys fou impressor a Perpiny\xc3\xa0, i per b\xc3\xa9 que no se'n saben les dates de naixement i mort, la seva darrera data documentada \xc3\xa9s al peu d'impremta d'un llibre de 1672. El reempla\xc3\xa7\xc3\xa0 la seva v\xc3\xaddua, que continu\xc3\xa0 l'obrador una dotzena d'anys, fins al 1685 pel cap baix. Aquesta tingu\xc3\xa9 d'aprenent Fran\xc3\xa7ois Vig\xc3\xa9, cunyat d'ambd\xc3\xb3s, que en un document oficial indic\xc3\xa0 que s'hi havia estat formant durant vuit anys. Posteriorment (1684), aquest pos\xc3\xa0  una botiga de llibreria i impremta, i el 21 de desembre del 1690, Fran\xc3\xa7ois Vig\xc3\xa9 obtingu\xc3\xa9 de Llu\xc3\xads XIV la llic\xc3\xa8ncia d'impressor com a hereu i successor del seu cunyat. Joan Figuerola \xc3\xa9s considerat  el primer impressor que imprim\xc3\xad un llibre en franc\xc3\xa8s a Perpiny\xc3\xa0 (Coppie de l'arrest du Conseil d'Estat du Roy..., 1644), un lustre despr\xc3\xa9s de la signatura del Tractat dels Pirineus._NEWLINE_Dels vint-i-cinc anys documentats d'activitat de la impremta no n'ha quedat un nombre elevat de t\xc3\xadtols referenciats, encara que seria versemblant que algunes o moltes impressions s'haguessin perdut en els tres segles llargs escolats des de l'\xc3\xa8poca. Els historiadors especialitzats  atribueixen a Joan Figuerola una onzena d'obres conservades, i a la seva v\xc3\xaddua nou m\xc3\xa9s. A l'apartat d'impressions es relacionen un total de vint-i-dues obres que es poden relacionar amb els Figuerola, i que aparegueren en un total de quatre idiomes diferents; llat\xc3\xad (6), catal\xc3\xa0 (9), castell\xc3\xa0 (3) i franc\xc3\xa8s (4). Es coneixen dues ubicacions per a la llibreria-impremta perpinyanenca: el carrer de la Fusteria (hi era el 1660), i la Pla\xc3\xa7a Nova (hi \xc3\xa9s documentada els anys 1680 i 1683). Tamb\xc3\xa9 a la pla\xc3\xa7a Nova hi hagu\xc3\xa9 la botiga de Francesc Vig\xc3\xa9, cosa que ajudaria a provar la continu\xc3\xaftat empresarial d'aquest amb els Figuerola."